R. Kaliňák, podpredseda vlády a minister vnútra SR: (2009-12-03):
A ja sa vás chcem teraz opýtať, pomenujte mi aspoň jednu legislatívnu dieru v tomto zákone, aspoň jednu. Vy ste mi povedali výsledky hlasovania v obci, ktoré bolo pre vás mimoriadne. Legislatívna diera, pán poslanec, viete ako vyzerá legislatívna diera? (Ruch v sále.) Legislatívna diera vyzerá tak, že máte konkrétnu vedomosť, kde vám prostredníctvom zákona uchádza úprava, ktorá umožňuje zákon veľmi jednoducho obchádzať. A ja som ešte raz povedal, teraz nie sme ani v diskusnej relácii v televízii, ani nikde, kde môžeme na seba hádzať demagógiu bez toho, že by niekto videl výsledok, hlavne, že divák vidí hádku dvoch politikov. Ja ešte raz vám chcem povedať, volebné právo je mimoriadne široké. To znamená, je to jedno z najochraňovanejších volebných práv. Napísal niekto do tejto listiny údaje, ktoré neboli pravdivé? To znamená, niekto neslobodne vyjadril svoju vôľu za plentou? Čiže, ešte raz sa vrátim k volebnému právu. Máme pred sebou etický problém, ktorý hovorí o tom, o zvážaní, o veciach, ktoré sa v podstate za 20 rokov dejú pri každých voľbách. Pri každých voľbách niekto niekoho napadne, že niekoho niekde niekam viezol. A opakovane vám hovorím, že medzi podozrivými, ktorí takýmto spôsobom sa snažili dostať k nejakým hlasom, sú prevažne nezávislí poslanci, ktorí pochopili, že pri nízkej účasti majú šancu byť zvolení. A teraz sa vám pýtam, to je teraz už zbytočné, lebo už mi neodpoviete, ale dal som vám príležitosť a nevyužili ste ju. To znamená, ktorá je legislatívna diera? To znamená, povieme si, že voliči z Lomničky zjavne natoľko preferujú svojich kandidátov, ktorých ste tam uviedli, že je to podľa vášho názoru, ako ste uviedli, neslušné, a preto by sme voličom z Lomničky mali zakázať voliť. Ja si viem predstaviť, že takýto návrh, samozrejme, môžete podať, ale volebné právo vyzerá nasledovne. Volič príde do miestnosti, preukáže sa svojím občianskym preukazom, vyzdvihne si papier a za plentou bez toho, aby ho niekto ovplyvňoval, tak to musí byť, zakrúžkuje kandidáta, ktorému chce vyjadriť svoj hlas. Možno, že tým krúžkom vyjadruje svoju nenávisť, ja netuším, ale faktom je, že potom ten lístok zloží, vloží do obálky a hodí ho do urny a ten hlas sa počíta. Ak v tomto procese, príde k nejakému ovplyvneniu, núteniu, volebnej reklamnej kampani, môžu byť spochybnené tieto voľby. Toto chráni zákon. Preto sa vás pýtam, keď sa pýtate ministra vnútra, ktorý je zodpovedný za priebeh volieb a organizáciu, kde tu je legislatívna diera, ktorú mám šancu upraviť. Alebo sa bavíme o tom, aký veľký, lebo podstatná je tá etická rovina toho priameho zvážania, kupovania. Poďme toto vyriešiť. Ja prijmem akýkoľvek váš návrh, ktorý budete dávať. Ale keď sa vám ten priestor dal, tak ste proste len hovorili o tom, aké výsledky hlasovaní boli. Ale to my všetci vieme, aké boli výsledky hlasovaní. Aj ste s tým politicky bojovali v rámci svojho druhého kola spôsobom, ktorý je vám vlastný. To znamená, z môjho pohľadu, pán poslanec, je potrebné hovoriť reálne, na tejto pôde nemusíme použiť proste politickú demagógiu. Tu sa môžeme naozaj baviť o reálnych zákonoch. Ak máte naozaj nejaký nápad, akým spôsobom to volebné právo vylepšiť, ja sa mu vôbec nebránim, kedykoľvek ten návrh prijmem, upravíme tie zákony, do veľkých volieb asi nie, ale o veľkých voľbách toto ani nie je problém, pretože tam je väčšinou vysoká účasť, čiže takáto jedna obec nemá šancu rozhodnúť ani o promile percent a výsledku percent v rámci volieb. Ale v rámci regionálnych volieb je nevyhnutné, aby sme niečo urobili. Ale ešte raz, volebné právo je mimoriadne široké, chránené volebné právo. A obmedzovania voličských práv v podobe, že vám niekto nesmie sľúbiť niečo, čo nevie splniť, alebo vám ponúkne... Aký je rozdiel medzi ponukou peňazí a ponukou nereálneho sľubu? Tiež vlastne tá volebná kampaň nie je o ničom inom ako o tom... (Hlasy v pléne.) Prosím? To som nepovedal, ale vo vašom, napríklad vo vašom podaní, ja som sa na to špeciálne pýtal, aby sme ho podrobne preskúmali, nie je žiadna konkrétna informácia. Žiadna konkrétna informácia. Neuviedli ste žiadnu konkrétnu informáciu. Vy ste chceli robiť kampaň pred druhým kolom volieb v rámci toho, že ste z tohto celého chceli urobiť svoju politickú kampaň, keďže boli výsledky v jednotlivých obciach s rómskym obyvateľstvom takéto, tak teda je jednoznačné, že tie hlasy boli kúpené. Ale to je domnienka. Fakty, pán poslanec, fakty sú problém. Videl som nejakú fotku s nejakým lístočkom, ale na tom lístočku boli dve mená županov. Nemôže zvoliť dvoch županov naraz, nemôže zvoliť dvoch županov naraz a keď to urobí, tak je jeho hlas neplatný. Pán poslanec, preto sa o tom bavíme. Legálne to nie je. Bezpochyby nie, ale je otázka, že keď máte tajnú voľbu takýmto spôsobom chránenú, nájdite mi legislatívnu dieru, o ktorej hovoríte. Zatiaľ ste ju za 3 týždne, čo o tom hovoríte, nepovedali ani jednu. (Hlasy v pléne.) Prosím? Policajti nie sú legislatívna diera, pán poslanec. To sú proste, to si zase pletieme sezónu s fazónou. Proste to sú dve rozdielne veci. To znamená, aj keby tam bolo tisíc policajtov, policajt nie je pri plente, policajt nevidí, čo robí, vy na volebný lístok môžete nakresliť kolečko, kosoštvorec a čokoľvek len chcete a môžete ho hodiť alebo ktorúkoľvek legislatívnu dieru a môžete ho tam hodiť. (Ruch v pléne.)